《长江万里图》
明代·朱诚泳

江豚吹浪江风起，地坼惊蛇绾江水。日暮津头愁杀人，极目烟波几千里。

扁舟南下急张帆，黄头屏气窥惊湍。天吴戟手真可畏，始信人间行路难。

寄声射利千金子，水马乘危恐难恃。一朝宛见蹶霜蹄，忍使全躯饱鳣鲔。

忧谗更忆南迁客，独倚危樯心欲拆。故园京国路茫然，黑首须臾变成白。

黄芦两岸栖渔翁，钓丝轻飏随西东。得鱼沽酒亦自喜，不落人间风浪中。

坐阅此图长太息，蜗名蝇利竟何益。争似青山卧白云，瓦缶泉香漱终日。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。